**Dečji šahovski klub „Kapablanka 1992“**

**Novi Sad**

Raspis 23. turnira dece „Šah u škole“

**Obaveštavamo Vas da će Dečiji šahovski klub „Kapablanka 1992“, u subotu, 10. decembra organizovati 23. turnir dece „Šah u škole“. Turnir će se održati u Osnovnoj školi „Dositej Obradović“ koja se nalazi na novosadskoj Detelinari, ulica Filipa Filipovića 3 (paralelna je sa Rumenačkom i nalazi se odmah iza Policijske ispostave Detelinara u Rumenačkoj ulici – preko puta stadiona FK „Novi Sad“). Za one koji dolaze iz pravca Rumenke, najlakše je da odmah nakon prelaska pružnog prelaza uđu u prvu ulicu desno, a za one koji dolaze iz pravca glavne autobuske stanice u Novom Sadu i krenu prema Detelinari, na prvoj velikoj raskrsnici skrenu desno, zatim odmah levo (na raskrsnici kod Merkura) i odmah uđu u prvu ulicu desno (ulica Filipa Filipovića). Početak je zakazan za 9.30 časova, a pravo učešća imaju svi zainteresovani.**

**Molimo Vas da radi bržeg unošenja podataka igrača u kompjuter dođete bar 15-30 minuta ranije, kada će, odmah posle prijave, učesnike i pratioce čekati toplo pecivo i osveženje. Upisnina za turnir iznosi 200,00 dinara i uplaćuje se prilikom prijave u subotu. Prijave se mogu vršiti (to je ujedno i molba), pismenim putem na i-mejl:** **dani.decjeg.saha.ns@gmail.com****, najkasnije do petka, 8. 12. u 14 časova (ažuriranje je povereno Miodragu Stankoviću, koji će uz Krasoja Notaroša, biti zadužen za kompjutersko parovanje).**

**Turnir će se igrati u sledećim konkurencijama:**

* **Dečaci (5-8. razred);**
* **Devojčice (5-8. razred);**
* **Dečaci (2-4. razred) ili rođeni, 2006, 2007. i 2008. godine;**
* **Devojčice (2-4. razred) ili 2006, 2007. i 2008. godište;**
* **Đaci prvaci i predškolci (ili rođeni 2009. godine i kasnije) igraju zajedno dečaci i devojčice.**

**Igraće se 6 kola po Švajcarskom sistemu, sa tempom igre od 20 minuta po igraču za celu partiju. Obavezno je poneti šahovsku garnituru i šahovski časovnik. Oni koji eventualno ne budu imali satove (verovatno u najmlađoj grupi), posle određenog vremena će dobiti po 7 minuta do kraja partije. Sve eventualne izmene određuje isključivo organizator, i objavljuje ih pre početka 1. kola.**

**Za najuspešnije su predviđeni pehari, medalje, šahovski rekviziti i literatura. U najmlađoj grupi će se posebno dodeliti i tri nagrade za najuspešnije devojčice. Posle 4. kola, je predviđena kratka pauza za nova topla peciva i osveženje.**

**Sportski pozdrav, ZA ORGANIZATORA**

 **Željko Medar (br. tel: 069/1967-213)**